– Lenkkeilemme paljon metsäpolkuja, kun vanhemmalla koirallamme Bellalla on nivelrikko. Sen jalat eivät kestä kovalla tiellä kävelyä, Korhonen kertoo MTV Uutisille.

Perhe eksyi suunnitellulta reitiltä ja poika väsyi kävellessä. Tämän takia perhe joutui oikaisemaan parikymmentä metriä ladun kautta päästäkseen tielle, jonka kautta pääsisi pois.

– Tiedän hyvin, että ladulla ei saa kävellä. Muita vaihtoehtoja pois pääsemiseksi ei ollut. Tarkistin, että latu oli kova, eikä siihen jäänyt painaumia kengistä.

Korhonen kertoo, että yllättäen takaa alkoi kuulua miehen äänekästä karjumista.





– Menimme sivuun ladulta. Hiihtäjä kuulosti todella vihaiselta. Sanoimme valmiiksi, että anteeksi kun olemme tässä. Menemme pienen pätkän että pääsemme pois.

Mainos (artikkeli jatkuu alla)

Mainos (artikkeli jatkuu alla)

Korhosen mukaan mies ei vastannut mitään, vaan ohi mennessään hän löi sauvallaan Bella koiraa.

– Me huusimme hänen peräänsä että pysähdy, mutta hän vain jatkoi matkaansa taakseen katsomatta.

Hätääntyneen 5-vuotiaan kysymys: "Mikä sedälle tuli?"

Korhonen kertoo, että perheen 5-vuotias poika hätääntyi tilanteesta.

– Hän kyseli minulta, että mikä sedälle tuli. Totta kai sitä itsekin säikähti aivan kauheasti kun koiralla on jo valmiiksi nivelrikko ja isku tuli vielä siihen lonkkaan missä nivelrikkoa on.

Tapauksesta selvittiin kuitenkin säikähdyksellä.

– Annoimme Bellalle kipulääkettä ja nyt aamulla kävimme pienellä kävelyllä. Bella lähti jäykästi liikkeelle mutta vertyi sitten. Ehkä lyönti osui onneksi enemmän lihakseen.

Korhonen kertoo ihmettelevänsä ihmisten käytöstä toisiaan kohtaan:

– Minua ihmetyttää, että osa hiihtäjistä ajattelee, että olemme tahallaan särkemässä latua. Latu ei mennyt pilalle ja väistimme kaikkia hiihtäjiä.



Korhonen toivoo ihmisiltä ymmärrystä ja toisten kunnioitusta. Hän painottaa, että asioita ei ratkaista väkivalloin eikä mikään oikeuta lyömään.